Primarul PSD-ist al comunei Obreja, Ion Peia, a venit cu o idee năstrușnică care a produs un imens scandal în localitate. Astfel, unei străzi din satul Ciuta, aparținând de Obreja, slugarnicul edil i-a pus numele fostului senator Ilie Sârbu, anunță site-ul resita.ro.

Ion Peia a schimbat mai multe nume de străzi, dar cea botezată cu numele socrului fostului premier i-a iritat cel mai mult pe oameni. Ei spun că este inadmisibil să ajungă să-și schimbe actele doar pentru că edilul a vrut să-l lingușească pe Sârbu. Primarul spune că, dacă lumea se împotrivește, schimbă din nou numele la străzii, dar tot pe banii publici. „Străzile astea nu vor fi trecute în buletin. E o chestie de estetic, de design, un moft al oamenilor pe care eu l-am satisfăcut, că ei or vrut să punem nume la străzi. Și în Var sunt nemulțumiți, și peste tot. Sunt zece păreri și zece denumiri. Una punem. Nu i-am cerut părerea (lui Ilie Sârbu – n.r.), nici nu cred că știe. Dacă o să am o sesizare și îi deranjează, o dau jos. Eu am crezut că îi o chestie benefică pentru comună. Plătim si le schimbăm”, a declarat Peia, pentru resita.ro. Ilie Sârbu s-a născut în satul Ciuta, comuna Obreja, comună care l-a mai dat politicii timișene pe liberalul ex-PRM Ionuț Nasleu.